b"\n_START_ARTICLE_\nEsgl\xc3\xa9sia Ortodoxa S\xc3\xa8rbia\n_START_SECTION_\nOr\xc3\xadgens\n_START_PARAGRAPH_\nEls serbis es van convertir al cristianisme poc temps despr\xc3\xa9s d'arribar als Balcans, abans del Gran Cisma entre l'Esgl\xc3\xa9sia Cat\xc3\xb2lica Romana, de ritu llat\xc3\xad, i l'Esgl\xc3\xa9sia Ortodoxa, de ritu grec. Durant la primera edat mitjana, la fidelitat religiosa dels serbis era dividida o indefinida respecte a aquestes dues esgl\xc3\xa9sies. Es considera que a principi del segle\xc2\xa0xiii Sant Sava, fill de Stefan Nemanja (fundador de l'estat medieval serbi) i germ\xc3\xa0 de Stefan Prvovencani (primer rei de S\xc3\xa8rbia), van unir els serbis en la comuni\xc3\xb3 ortodoxa i van persuadir el Patriarcat de Constantinoble d'atorgar l'autocef\xc3\xa0lia a l'Esgl\xc3\xa9sia de S\xc3\xa8rbia, essent el mateix Sava el seu primer arquebisbe. L'estatus de l'esgl\xc3\xa9sia s\xc3\xa8rbia va cr\xc3\xa9ixer en mida i prestigi alhora que el regne medieval dels serbis. Quan el Rei Stefan Dusan assum\xc3\xad el t\xc3\xadtol imperial de tsar el 1346, l'Arquebisbat de Pec assol\xc3\xad la posici\xc3\xb3 de Patriarcat. En els or\xc3\xadgens del cristianisme serbi van tenir un paper rellevant els monestirs, els m\xc3\xa9s importants dels quals, per llur hist\xc3\xb2ria i llur valor, s\xc3\xb3n: Visoki De\xc4\x8dani (1327-35), Gra\xc4\x8danica (1320), Kaleni\xc4\x8d (segle\xc2\xa0xv), Ravanica (1381), Sopo\xc4\x87ani (1258-63), Studenica (1180) i \xc5\xbdi\xc4\x8da (1207-20).\n_START_SECTION_\nSota la dominaci\xc3\xb3 turca\n_START_PARAGRAPH_\nEl 1459, l'Imperi Otom\xc3\xa0 conqueria Serbia i una gran part de l'antic regne va integrar l'Imperi. Encara que alguns serbis es convertiren a l'Islam, molts mantingueren l'ortod\xc3\xb2xia. L'Esgl\xc3\xa9sia S\xc3\xa8rbia continua existint durant aquest per\xc3\xadode otom\xc3\xa0, tanmateix amb alguna discontinu\xc3\xaftat. Despr\xc3\xa9s de la mort del Patriarca Arsenios II el 1463, no s'eleg\xc3\xad un successor i el Patriarcat fou abolit de facto, passant l'esgl\xc3\xa9sia a la jurisdicci\xc3\xb3 del Patriarcat Ecum\xc3\xa8nic de Constantinoble. L'autocef\xc3\xa0lia s\xc3\xa8rbia es va restaurar el 1557 quan Makarije Sokolovi\xc4\x87, Macarios, fou elegit Patriarca a Pec. La restauraci\xc3\xb3 del Patriarcat fou de gran import\xc3\xa0ncia per als serbis perqu\xc3\xa8 l'aglutin\xc3\xa0 esperitualment durant la dominaci\xc3\xb3 otomana. Despr\xc3\xa9s de conseq\xc3\xbcents revoltes dels serbis contra els ocupants turcs, aquests aboliren de nou el Patriarcat el 1766. L'Esgl\xc3\xa9sia romania una vegada m\xc3\xa9s sota la jurisdicci\xc3\xb3 del Patriarcat Ecum\xc3\xa8nic de Constantinoble, entrant en un per\xc3\xadode de decad\xc3\xa8ncia durant el qual molts cristians dels Balcans es convertiren a l'Islam per evitar impostos severs imposats pels turcs en la venjan\xc3\xa7a per les revoltes i la resist\xc3\xa8ncia. Molts serbis emigraven amb els seus jerarques a territoris de la monarquia Habsburg, on se'ls havia concedit autonomia. La seu de l'arquebisbisbat es trasllad\xc3\xa0 de Pe\xc4\x87 a Karlovci. La nova Metr\xc3\xb2poli de Karlovci esdevingu\xc3\xa9 Patriarcat el 1848._NEWLINE_La identificaci\xc3\xb3 entre l'Esgl\xc3\xa9sia i la resist\xc3\xa8ncia a la dominaci\xc3\xb3 otomana van associar fortament la identitat nacional dels serbis a l'Ortod\xc3\xb2xia., fet que s'accentu\xc3\xa0 amb la nova monarquia que emerg\xc3\xad el 1817. L'Esgl\xc3\xa9sia S\xc3\xa8rbia finalment recobrava la seva autocef\xc3\xa0lia el 1879, l'any despr\xc3\xa9s del reconeixement per part de les grans pot\xc3\xa8ncies de S\xc3\xa8rbia com a estat independent. Aquesta esgl\xc3\xa9sia es conegu\xc3\xa9 com la Metr\xc3\xb2poli de Belgrad, i aix\xc3\xad al final del segle\xc2\xa0xix i comen\xc3\xa7ament del segle\xc2\xa0xx, existiren dues Esgl\xc3\xa9sies s\xc3\xa8rbies separades: el Patriarcat de Karlovci, en la Monarquia Habsburg, i la Metr\xc3\xb2poli de Belgrad al Regne de S\xc3\xa8rbia. El metropolit\xc3\xa0 de Montenegro i el Litoral fou considerat el successor al Patriarcat de Pe\xc4\x87._NEWLINE_Despr\xc3\xa9s de la Primera Guerra Mundial tots els serbis ortodoxos s'uniren sota una sola autoritat eclesi\xc3\xa0stica, i les dues esgl\xc3\xa9sies existents s'unien sota el 'Patriarchate de Serbia el 1920 amb l'elecci\xc3\xb3 de Patriarca Dimitrije. Guany\xc3\xa0 aix\xc3\xad una gran influ\xc3\xa8ncia pol\xc3\xadtica i social al Regne de Iugosl\xc3\xa0via, frenant les intencions del govern iugoslau de signar un concordat amb la Santa Seu.\n_START_SECTION_\nSegona Guerra Mundial\n_START_PARAGRAPH_\nDurant la Segona Guerra Mundial l'Esgl\xc3\xa9sia S\xc3\xa8rbia pat\xc3\xad una important persecuci\xc3\xb3 per part del r\xc3\xa8gim \xc3\xbastaixa de l'Estat independent de Cro\xc3\xa0cia (1941-1945), per\xc3\xadode en qu\xc3\xa8 molts clergues foren assassinats i diverses esgl\xc3\xa9sies i temples destru\xc3\xafts. L'estat inici\xc3\xa0 un programa massiu de conversions for\xc3\xa7oses al catolicisme, i es cre\xc3\xa0 una Esgl\xc3\xa9sia Ortodoxa de Cro\xc3\xa0cia af\xc3\xad als objectius del r\xc3\xa8gim d'Ante Paveli\xc4\x87. A la fi de 1945, l'Esgl\xc3\xa9sia ortodoxa va estimar que unes quatre cents esgl\xc3\xa9sies havien estat totalment destru\xc3\xafdes, i moltes d'altres saquejades i deteriorades. Les esgl\xc3\xa9sies i monestirs de Fru\xc5\xa1ka Gora es van veure afectats quasi en la seva totalitat. Tres bisbes foren assassinats: el metropolit\xc3\xa0 de Dabar-B\xc3\xb2snia Petar Zimongi\xc4\x87 (al camp de concentraci\xc3\xb3 de Jasenovac), el bisbe de Banja Luka Platon Jokanovi\xc4\x87, i el bisbe de Karlovac Sava Trlagi\xc4\x87. El bisbe de Zagreb Dositej Vasi\xc4\x87 va morir en un hospital a Belgrad despr\xc3\xa9s de ser torturat per la policia \xc3\xbastaixa.\n_START_SECTION_\nIugosl\xc3\xa0via\n_START_PARAGRAPH_\nEn acabar la guerra, el govern socialista de Josip Broz Tito va considerar perillosos els possibles lligams de l'Esgl\xc3\xa9sia amb la monarquia s\xc3\xa8rbia a l'exili o el moviment nacionalista tx\xc3\xa8tnik. Junt amb unes altres institucions eclesi\xc3\xa0stiques, l'Esgl\xc3\xa9sia S\xc3\xa8rbia estigu\xc3\xa9 subjecte a controls estrictes per part de l'estat iugoslau que va confiscar les seves propietats i prohibir l'ensenyament de religi\xc3\xb3 a les escoles.\n_START_SECTION_\nGuerra als Balcans\n_START_PARAGRAPH_\nLa Guerra dels Balcans va donar protagonisme pol\xc3\xadtic a l'Esgl\xc3\xa9sia S\xc3\xa8rbia, sempre en una posici\xc3\xb3 dif\xc3\xadcil. Essent un referent hist\xc3\xb2ric i espiritual del serbis, ha estat acusada de ser un aliat natural del nacionalisme m\xc3\xa9s radical i expansionista. Per altra banda, la seva pres\xc3\xa8ncia territorial l'ha fet vulnerable a m\xc3\xbaltiples atacs i l'enfront\xc3\xa0 al govern de Slobodan Milo\xc5\xa1evi\xc4\x87, especialment amb el protagonisme creixent que el Patriarca Pavle guany\xc3\xa0 durant la d\xc3\xa8cada dels noranta._NEWLINE_Des del comen\xc3\xa7ament de la guerra a Cro\xc3\xa0cia el 1991, moltes esgl\xc3\xa9sies van ser parcialment o totalment destru\xc3\xafdes. Els bisbes i els sacerdots de les eparquies de Karlovac, Eslav\xc3\xb2nia i Dalm\xc3\xa0cia van esdevenir refugiats. Almenys aquestes tres darreres foren completament abandonades despr\xc3\xa9s de l'\xc3\xa8xode s\xc3\xa8rbi de Cro\xc3\xa0cia l'any 1995. L'eparquia de Dalm\xc3\xa0cia es va traslladar temporalment a Knin despr\xc3\xa9s de l'establiment de la Rep\xc3\xbablica S\xc3\xa8rbia de Krajina. L'eparquia d'Eslav\xc3\xb2nia es va traslladar de Pakrac a Daruvar. Despr\xc3\xa9s de l'Operaci\xc3\xb3 Tempesta, es van veure especialment afectats el monestirs de Krupa (cremat) i Krka (assaltat), ambd\xc3\xb3s del segle\xc2\xa0xiv. Diverses eparquies i els seus fidels tamb\xc3\xa9 es van veure afectades a causa de la guerra a B\xc3\xb2snia i Hercegovina. L'eparquia de Dabar-Bosnia fou temporalment traslladada a Sokolac, i la seu de la de Zvornik-Tuzla a Bijeljina. M\xc3\xa9s de cent propietats  d'Esgl\xc3\xa9sia a l'eparquia de Zvornik-Tuzla eren destru\xc3\xafdes o fetes malb\xc3\xa9 durant la guerra. Molts monasteris i esgl\xc3\xa9sies a l'eparquia de Zahumlje tamb\xc3\xa9 eren destru\xc3\xafts. Durant aquest per\xc3\xadode, es gener\xc3\xa0 un destacat nombre de refugiats._NEWLINE_A partir de 1998 la situaci\xc3\xb3 s'estabilitz\xc3\xa0 en aquests territoris, i moltes propietats de l'Esgl\xc3\xa9sia S\xc3\xa8rbia recobraren certa normalitat amb el retorn de bisbes i sacerdots. El proc\xc3\xa9s de reconstrucci\xc3\xb3 o rehabilitaci\xc3\xb3 de les edificacions afectades durant la guerra ha continuat fins avui, com el realitzat a la Catedral de Karlovac.\n_START_SECTION_\nKosovo\n_START_PARAGRAPH_\nA causa de la Guerra de Kosovo, a partir de 1999 nombrosos llocs sagrats ortodoxos a la prov\xc3\xadncia van quedar ocupats nom\xc3\xa9s pel clergat. Des de l'arribada de tropes de l'OTAN el juny de 1999, 156 esgl\xc3\xa9sies i monestirs han estat destru\xc3\xafts o han patit una important degradaci\xc3\xb3, i diversos clergues han estat assassinats. Durant els incidents iniciats a la zona el 17 de mar\xc3\xa7 de 2004, en pocs dies 35 esgl\xc3\xa9sies i monestirs van ser atacats i en alguns casos detru\xc3\xafts."